**ГОДИШЕН ДОКЛАД**

**ЗА ДЕЙНОСТТА НА**

**ОД „ ЗЕМЕДЕЛИЕ“ ПЕРНИК**

**ЗА 2023 г.**

**Областна дирекция „Земеделие“-Перник е специализирана териториална администрация към министъра на земеделието. Организационната структура и числеността на администрацията са определени с Устройствен правилник на областните дирекции „Земеделие“. През 2023 г. няма обнародвани изменения на Устройствения правилник на областните дирекции „Земеделие“. Числеността на администрацията е 46 щатни бройки, разпределени в две дирекции – Дирекция „АПФСДЧР“ и Главна дирекция „Аграрно развитие“ с 6 териториални звена – Общински служби по земеделие във всяка от общините в област Перник.**

**ОСНОВНИ ДЕЙНОСТИ**

**І. Общо състояние на системите за финансово управление и контрол.**

 Областна дирекция „Земеделие” – Перник е второстепенен разпоредител с бюджет към Министерство на земеделието и храните. Има разработена Система за финансово управление и контрол, уреждаща обхвата и осъществяването на финансовото управление и контрол. Ежегодно се определят целите на администрацията в съответствие с целите на Министерство на земеделието и храните. Разработената стратегия за управление на риска, идентифицираните рискове и набелязаните мерки за неутрализиране на влиянието им осигуряват разумна увереност на ръководството за постигане целите на администрацията. Финансовото управление и контрол е цялостен процес, интегриран в дейността на администрацията , осъществяван от ръководители и служители. Вътрешният контрол е интегрирана рамка, включваща пет взаимосвързани елемента: контролна среда, управление на риска, контролни дейности, информация, комуникация и мониторинг.

 Системата за финансово управление и контрол има за цел да осигури: законосъобразно, ефикасно и ефективно управление на публичните финанси, съответствие на финансово-счетоводната дейност с действащото законодателство , опазване на активите и информацията , предотвратяване и разкриване на финансови нарушения и грешки във функционирането на администрацията, достоверност на счетоводната информация, своевременна и надеждна информация, с оглед вземането на адекватни управленски решения, прозрачност и възможност за проследяване на решенията и действията, свързани с разходването на финансови средства.

 При извършването на самооценка на СФУК са определени силните и слабите страни във функционирането и управлението на администрацията, както и влиянието на идентифицираните рискове и предприетите действия и мерки за постигането на целите на дирекцията, дефинирани на базата на стратегическите и оперативните цели на МЗХ.

 През 2023г. е актуализирана Системата за финансово управление и контрол , във връзка с промените в нормативната уредба, разработените и утвърдени вътрешни правила, инструкции и др. За 2023г. има приети, обработени и изплатени суми по 1720 бр. заявления от собственици/наследници на имоти, по чл.37в,ал.3,т.2 от ЗСПЗЗ.

 Имаме разработени и утвърдени вътрешни правила за изплащане на сумите по чл.37в, ал.3, т.2 от ЗСПЗЗ. За осчетоводяване на постъпилите и изплатени суми използваме специализиран софтуер - регистър „бели петна“.

 Финансовият контрольор следи за правилното и законосъобразно разходване на финансовите средства, и за всеки разход се изготвя контролен лист. Преди извършването на всеки разход ръководителят на съответното звено изготвя мотивиран доклад за необходимостта от извършването на даден разход, който се одобрява или не от директора и финансовия контрольор.

 Управлението на риска е непрекъснат процес, който е неразделна част от управленския процес като цяло.

 Инструментите и уменията, нужни за въвеждане на процеса по управление на риска и за получаване на разумна увереност, че целите ще бъдат постигнати, трябва да се изберат в съответствие с рисковете и при оптимално разходване на средства. Необходимо е да бъдат разработени процедури за идентифицирането на тези рискове, да бъде въведена система за контрол и докладване (вътрешно и външно) на значимите рискове на съответните нива. Идентифицирани и оценени са рисковете във всички административни звена на дирекцията, в т.ч. и в териториалните звена и са отразени в съответните риск-регистри.

 Ежегодно се попълва въпросник за рисковия индекс .

 Контролните дейности (наричани още контроли), се дефинират като всяко едно действие, насочено към минимизиране на риска и увеличаване на вероятността за постигане на целите и задачите на организацията. Въвеждането на контролните дейности е в зависимост от извършената оценка на риска. Допустимо е един риск да бъде ограничаван с няколко, различни по вид контролни дейности, както и обратното: една контролна дейност да въздейства върху няколко риска. Ръководството трябва да планира, организира и направлява достатъчно контролни дейности, за да получи разумна увереност, че поставените цели и задачи ще бъдат постигнати.

 Контролните дейности са правилата, процедурите и действията, насочени към намаляване на рисковете за постигане на целите на организацията и допринасящи за изпълнение решенията на ръководителите. Прилаганите контролни дейности са подходящи и са ефективни по отношение на разходите. Контролните дейности се прилагат във всички функции, процеси и на всички нива в администрацията. При въвеждането на контролните дейности, ръководителят взема предвид очакваната полза от тях, както и разходите за въвеждането и прилагането им. Контролните дейности се въвеждат в процесите и системите в момента на тяхното изграждане. Последващото въвеждане на контролни дейности е по-скъпо и по-неефективно.

 За постигането на оперативните и стратегическите цели на администрацията е необходимо предприемането на адекватни мерки и действия за неутрализиране на идентифицираните рискове, застрашаващи неизпълнението на целите. Имаме утвърдени вътрешни правила за приемане и отчитане на сигнали за корупция и жалби на граждани, които регистрираме в деловодната система и в специален регистър. Ежегодно се изготвя анализ на постъпилите през годината жалби и резултатите от анализа служат за основа при предприемането на адекватни мерки и действия за коригиране на пропуските в работата.

 Имаме утвърдени правила за реда и начина на осъществяване на предварителен контрол върху документи и действия, свързани с цялостната дейност на дирекцията. Финансовият контрольор осъществява контрол на всички извършени разходи, след представен и одобрен доклад за извършване на разхода. Констатациите се отразяват в контролен лист. За 2023 г. има издадени общо 534 броя контролни листа, от които 364 бр. - банка и 170 бр. - каса.

 Не са делегирани правомощия на служители на ръководни длъжности, във връзка със служебните правоотношения, разходването на финансови средства, управление на собствеността и подписване на договори за поемане на задължения.

В ОД „Земеделие”- Перник няма звено за вътрешен одит и назначен вътрешен одитор. При установяване на необходимост от одитиране на даден процес или дейност, комисия от експерти извършва одит във всички административни звена и изготвя доклад. Организационната структура и числеността на администрацията са определени с устройствен правилник на областните дирекции „Земеделие”. С последната промяна числеността на администрацията е 46 щатни бройки, разпределени в две дирекции – Дирекция „АПФСДЧР” и Главна дирекция „Аграрно развитие” и 6 териториални звена – Общински служби по земеделие.

 Усилията ни са насочени към непрекъснато подобряване на процеса по предоставяне на административни услуги на гражданите. Всички утвърдени вътрешни правила, стратегии, инструкции, целите на администрацията, както и различни отчети са побликувани на интернет страницата на дирекцията. През 2023 г. контролните дейности в ОД „Земеделие” - Перник са адекватни, функционират ефективно и допринасят за доброто финансово управление и контрол. Не се допуска неправомерно и незаконосъобразно разходване на публични финанси. Извършването на всеки разход и поемане на задължение да бъде мотивирано и одобрено от директора на дирекцията. Имаме приети вътрешни правила за провеждане на процедури по възлагане на обществени поръчки в съответствие с разпоредбите на ЗОП. През 2023 г. не са провеждани процедури по реда на ЗОП. Проведена е процедура за избор на независим оценител на недвижими имоти и на земеделски земи във връзка с изготвянето на пазарни оценки за разпореждане с имоти от ДПФ.

**ІІ. Области на финансовото управление и контрол, в които са предприети действия, насочени към развитие и подобрение.**

 През 2023 г. всички действия бяха насочени към детайлно и прецизно приоритизиране на разходите. Предвид ограничеността на бюджета и неговите параметри са извършвани разходи само за крайно наложителни дейности. Предоставянето на допълнителни възнаграждения за постигнати резултати е от реализирана икономия от отпуск поради временна нетрудоспособност и отпуск по майчинство и са предоставени, съгласно действащата нормативна уредба веднъж през 2023г. през месец октомври. Всички плащания са в рамките на утвърдените параметри на бюджета при стриктното спазване на финансова дисциплина.

**ІІІ. Източници на информацията, използвана за изготвянето на доклада**.

 През 2023 г. не са извършвани проверки на Сметната палата, АДФИ и др. контролни органи, в т. число и от дирекция „вътрешен одит“ на министерство на земеделието. Източниците за изготвяне на доклада са: отчети и доклади от административните звена, утвърдената система за финансово управление и контрол, утвърдената стратегия за управление на риска, и др. вътрешни документи, утвърдената от МЗХ счетоводна политика, и предприетите действия от ОД“Земеделие“ Перник.

 В резултат на извършената самооценка се констатира, че състоянието на финансовото управление и контрол в Областна дирекция „Земеделие” - Перник през 2023 г. е **добро**.

**ДОСТЪП ДО ОБЩЕСТВЕНА ИНФОРМАЦИЯ**

В Областна дирекция „Земеделие” –Перник, със Заповед № РД-04-268/05.10.2021г. са утвърдени нови вътрешни правила за предоставяне на достъп до обществена информация и регистър на постъпилите заявления.

 Същите са публикувани на електронната страница на администрацията, както и бланката на самото заявление.

Заявленията за достъп до обществена информация се подават в деловодството на Областна дирекция „Земеделие” – Перник, в общинските служби по земеделие, по електронната поща, по ССЕВ/система за сигурно електронно връчване/ както и с писмо.

Достъпът до обществена информация се предоставя след заплащане на съответните разходи, съгласно Заповед № ЗМФ-1471от 29 ноември 2011г. Дължимите такси се заплащат по банков път. Право на достъп до обществена информация има всяко лице, отговарящо на изискванията на чл. 4 от ЗДОИ /Закон за достъп до обществена информация/. Когато в заявлението не се съдържат изискуемите реквизити, то се оставя без разглеждане и компетентните служители уведомяват писмено заявителя. Срокът за разглеждане на заявленията е 14-дневен, считано от датата на регистрация на заявлението в създадения в администрацията регистър. Срокът може да бъде удължен при наличието на обстоятелства и по ред , предвидени в чл. 29, 30, 31 от ЗДОИ.

Във всички случаи по всяко постъпило заявление, ръководителят на администрацията се произнася с решение, което подлежи на съдебен контрол, съгласно разпоредбите на чл.42, ал.1 от ЗДОИ. През 2023 г. в Областна дирекция „Земеделие” има регистрирано едно заявление за достъп до обществена информация, по което е предоставен пълен достъп до исканата информация . Изготвен е годишен отчет по Закона за достъп до обществена информация и е публикуван на електронната страница на дирекцията.

**ИЗПЪЛНЕНИЕ НА МЕРКИТЕ ОТ СЕКТОРНИЯ АНТИКОРУПЦИОНЕН ПЛАН В СИСТЕМАТА НА ЗЕМЕДЕЛИЕТО ПРЕЗ 2023 г.**

Във връзка с изпълнение на съответните точки от мерките от антикорупционния план, през 2023 г. в ОД „Земеделие“ – Перник беше извършено следното:

* При извършването на проверките на земите от ДПФ, заедно с представители на съответната общинска служба, присъства и служител от дирекцията. За годината са извършени проверки двукратно – м. май и м. ноември, съгласно утвърдени указания за извършване на проверките, одобрени със Заповед № РД46-13/31.01.2023г. на министъра на земеделието. С новите указания са въведени нови контролни механизми, с които се цели да се даде увереност, че проверките отразяват реалното състояние и ползване на имотите от ДПФ.
* При извършването на специализирани теренни проверки, служителите от общинските служби, участващи в екипите, извършват проверки на територията на други общини. Съгласно Заповед № РД09-1124/27.10.2023г. на Министъра на земеделието и храните за област Перник **няма** определени физически блокове за извършване на специализирани теренни проверки.
* При извършването на проверки по реда на Наредба № 23/29.12.2015г. присъстват двама служители – извършени 15 бр. проверки на обекти за съхранение на зърно, както и 7 броя проверки на земеделски стопани - зърнопроизводители;
* Със заповед на директора се промени съставът на комисиите по чл.33, ал.6 от ЗСПЗЗ, има промени в съставите на служителите, определени със заповед по чл. 60а от ППЗСПЗЗ в ОСЗ Трън, ОСЗ Ковачевци, ОСЗ Перник, ОСЗ Брезник;
* Ежедневно се приемат граждани за консултации, разясняват се промените в нормативната база в рамките на работното време на дирекцията;
* В посочения период е проведено едно проучване на удовлетвореността на потребителите на административни услуги, като годишния доклад ще бъде публикуван на сайта на ОДЗ в законоустановения срок 01.04. 2024г.

**АДМИНИСТРАТИВНИ УСЛУГИ**

През отчетната 2023 година в шестте общински служби по земеделие на територията на област Перник, са извършени следните административни услуги:

|  |  |
| --- | --- |
| **Наименование на** | **Брой извършени** |
|  **административната услуга** | **административни** |
|   | **услуги** |
|  |  |
| 1. Изготвяне на скица на имот -КККР | 5329 |
| 2. Издадени преписи от решения за възстановяване на зем. земи и гори | 1995 |
| 4. Разрешение за бракуване на трайни насаждения | 2 |
| 5. Промяна предназначението на земеделски земи –Брой решения | 43 |
| 6. Регистрирани земеделски стопани | 1432 |
| 7. Регистрирани договори за наем/аренда  | 36051 |
|  в общинските служби по земеделие  |
| ДИРЕКТНИ ПЛАЩАНИЯ Кампания 2023г. | 1190 |
| 8. Подадени заявления, брой | 1190 |
| 9. Парцели, брой – обща площ | 50857,98 ха |
| 10. Теренни проверки на физически блокове, брой  | 0 |
| ПРОЦЕДУРИ ПО 37в от ЗСПЗЗ | 154 |
| 11. Доброволни споразумения - брой | 154 |
| 12. Служебни разпределения - брой | 0 |
| 13. Издадени заповеди - брой. | 154 |
| ПРОЦЕДУРИ ПО 37ж от ЗСПЗЗ | 55 |
| 14.Доброволни споразумения- брой | 55 |
| 15. Заповеди по чл.37ж-брой | 55 |
| 16. Проведени търгове - брой | 2 |
| 17. Сключени договори - брой | 4 |
| 18. РЕГИСТРИРАНА ЗЕМЕДЕЛСКА И ГОРСКА ТЕХНИКА - брой | 502 и 2122 -ГТП |
|  |  |
|  |  |
| 20. СЗСИ – брой стопанства | 39 |

**АГРАРНА ХАРАКТЕРИСТИКА НА ОБЛАСТ ПЕРНИК**

Пернишка област е разположена в Западната част на България на територия от 2390,5 кв.км. ( 2,15% от площта на България) и е една от 28-те области в страната. Границите ѝ са: на север от [Завало-Вискярската планина](https://bg.wikipedia.org/w/index.php?title=%D0%97%D0%B0%D0%B2%D0%B0%D0%BB%D0%BE%D0%B2%D0%B8%D1%81%D0%BA%D1%8F%D1%80%D1%81%D0%BA%D0%B0_%D0%BF%D0%BB%D0%B0%D0%BD%D0%B8%D0%BD%D0%B0&action=edit&redlink=1), на североизток – от [Люлин](https://bg.wikipedia.org/wiki/%D0%9B%D1%8E%D0%BB%D0%B8%D0%BD_%28%D0%BF%D0%BB%D0%B0%D0%BD%D0%B8%D0%BD%D0%B0%29), на югоизток – от [Витоша](https://bg.wikipedia.org/wiki/%D0%92%D0%B8%D1%82%D0%BE%D1%88%D0%B0), на юг – [Конявската планина](https://bg.wikipedia.org/wiki/%D0%9A%D0%BE%D0%BD%D1%8F%D0%B2%D1%81%D0%BA%D0%B0_%D0%BF%D0%BB%D0%B0%D0%BD%D0%B8%D0%BD%D0%B0). Тази площ, обградена с планински вериги с височина, варираща между 1000 и 2300 m, е естествено разпокъсана от [Верило-Руйската планинска верига](https://bg.wikipedia.org/w/index.php?title=%D0%92%D0%B5%D1%80%D0%B8%D0%BB%D0%BE-%D0%A0%D1%83%D0%B9%D1%81%D0%BA%D0%B0_%D0%BF%D0%BB%D0%B0%D0%BD%D0%B8%D0%BD%D1%81%D0%BA%D0%B0_%D0%B2%D0%B5%D1%80%D0%B8%D0%B3%D0%B0&action=edit&redlink=1). В този насечен планински релеф са включени Пернишко-Брезнишката, Радомирската и Земенската котловини, пресичани от река [Струма](https://bg.wikipedia.org/wiki/%D0%A1%D1%82%D1%80%D1%83%D0%BC%D0%B0) и от най-горните ѝ пълноводни притоци. Котловините са отделени помежду си от трудно проходимите проломи, издълбани от [Владайска река](https://bg.wikipedia.org/wiki/%D0%92%D0%BB%D0%B0%D0%B4%D0%B0%D0%B9%D1%81%D0%BA%D0%B0_%D1%80%D0%B5%D0%BA%D0%B0), Струма и река [Ябланица](https://bg.wikipedia.org/wiki/%D0%AF%D0%B1%D0%BB%D0%B0%D0%BD%D0%B8%D1%86%D0%B0_%28%D1%80%D0%B5%D0%BA%D0%B0%29) /десен приток на река Ерма/.

Почти изцяло територията на Пернишка област попада в умереноконтиненталната подобласт на Европейско континенталната климатична област. Радомирското, Брезнишкото, Пернишкото и Знеполе спадат към климатичния район на високите полета на Западна и Средна България.В районите в близост до планините Витоша, Люлин, Голо Бърдо и Любаш / Рударци, Кладница, Студена и Перник/, климатът е по-влажен и се характеризира по-големи количества валежи. Преобладаващите почвени типове са: канелените-горски, чернозем-смолниците, хумусно-карбонатните (рендзини), кафявите-горски, алувиално-ливадните и делувиално ливадните почви.

На територията на областта има следните защитени зони:

* Природен парк Витоша
* Резерват „Острица”
* Защитени местности – „Белите кладенци” с.Кралев дол, община Перник, „Чокльово блато” с.Байкалско, община Радомир-естествени еуторфни езера с растителност от типа Magnopotamion – Hydrocharition, „Лялинци” с.Лялинци, община Трън - находище на панчичево секирче, „Голо бърдо” гр.Перник, гр.Радомир - находище на муховидна пчелица, „Янковец”, с. Житуша община Радомир-находище на див божур и вековна дъбова гора, Ждрелото на река Ерма - с.Ломница община Трън.
* В екологична мрежа Натура 2000 са включени землищата на с. Ребро и с. Ноевци, община Брезник, планината Руй в община Трън, с. Мещица в община Перник.

Използваната земеделска площ в област Перник, заявена за подпомагане в кампания директни плащания 2023г. е **50857,98** ха. и подадени 1190 броя заявления.

 Ежегодно през месеците от март до юни включително се провежда обследване на есенните посеви. През месец май-юни обследването е върху цялата площ, а през останалите месеци – на 10%-ова извадка от общата площ, засята с есенни култури.

 В изпълнение на писмо № 9166-18/24.02.2023г. на Заместник - министъра на земеделието в периода 24 - 31.03.2023 г. – първи етап на територията на област Перник се извърши за стопанската 2022/2023 година обследване върху 10% от площите, засети с есенни култури. В периода от 24 април до 03 май 2023г. – Втори етап – извадково обследване за 10 % от площите. В периода от 25 май до 02 юни 2023г. – Трети етап – се извърши 100% обследване на площите засети с есенници и се определи прогнозните средни добиви, съотнесени към целия размер на засетите площи с пшеница и ечемик в област Перник. Бяха обследвани 14565 дка пшеница и 7390 дка общо ечемик. Обследването в шестте общини на областта се осъществи от експертни комисии, създадени със Заповед № РД-04-51/07.03.2023г. на директора на ОД „Земеделие” – Перник. В състава на комисиите участваха експерти от ОД „Земеделие”, общинските служби по земеделие и представители на регионалните звена на НССЗ и БАБХ.

 При настъпването на лоши метеорологични условия в областта и създаване на предпоставки за настъпване на форсмажорни обстоятелства се работи в тясна връзка с областния управител и кметовете на общини. Създадени са условия да бъдат своевременно информирани земеделските стопани за възможността да подават заявления за обследване на засегнатите площи за установяване степента на нанесените щети, в десет дневен срок от настъпване на събитието в съответната ОСЗ по местонахождението на имотите, вкл. и за 100% пропаднали площи. За събития, свързани с унищожаване на селскостопански животни – епидемии, наводнения и др., на сайта на ОД „Земеделие“ – Перник и на информационните табла на дирекцията и ОСЗ, на земеделските стопани е предоставена информация къде се подават заявления за подпомагане и какви са начините за подпомагане.

 В следствие на продължителните , проливни дъждове в периода 15-22 юни 2023г. на територията на община Трън, бяха подадени 5 бр. заявления от земеделски стопани за наводнени площи. Назначените комисии са извършили оглед на наводнените площи и са съставени протоколи.

**През стопанската 2022/2023 година в област Перник са засeти и реколтирани следните земеделски култури**

* Пшеница – засети площи общо за областта – 14565 ха, реколтирани площи 14565 ха получена продукция – 56830 тона, със среден добив за областта от 390, кг/дка; Засети площи по общини:

Брезник- 4090ха

Земен- 330 ха

Ковачевци- 635ха

Перник- 2500 ха

Радомир- 6100 ха

Трън- 910 ха

* Ечемик есенен– засети площи общо за областта – 1086,4 ха, реколтирани 1086,4 ха, произведена продукция – 4292 тона , със среден добив за областта от 395,1 кг/дка; Пролетен ечемик- засети площи- 43,1 ха, реколтирани площи-43,1 ха, производство-82 тона, среден добив за областта-190,3 кг./дка

 Ръж – засети площи в 24 ха, реколтирани площи 24 ха, получена продукция – 51,2 тона, със среден добив от 213,3 кг/ дка;

* Тритикале – засети площи 382,8 ха реколтирани площи 382,8 ха, получена продукция – 1150 тона , със среден добив 300,4 кг/ дка;
* Царевица за зърно – засети площи общо за областта 3842,6 ха, реколтирани 3842,6 същите площи и производство от 12924,7 тона, със среден добив за областта от 336,4 кг/дка;
* Маслодаен слънчоглед – засети площи общо за областта 10392,1 ха, реколтирани 10392,1 ха, производство 19109,3 тона, със среден добив за областта от 184,2 кг/дка;
* Маслодайна рапица – засети площи общо за областта 683,9 ха, реколтирани площи – 683,9 ха, получена продукция – 1841,8 тона, среден добив за областта – 269,3 кг/дка;
* Картофи - засадени площи 467,9 ха, реколтирани площи – 456,2 ха, получена продукция – 11428 тона, среден добив за областта – 2505 кг/ дка .
* Зеле-засадени площи -2,3 ха , реколтирани площи- 2,3 ха, получена продукция- 26 тона, среден добив за областта – 1130кг/дка
* Пъпеши- засадени площи – 0,1ха , реколтирани площи – 0,1 ха , получена продукция- 1,5тона, среден добив- 1500кг/дка
* Пипер на открито- засадени площи – 0,3 ха, реколтирани площи – 0,3ха, произведена продукция- 0,9 тона, среден добив- 300 кг/дка
* Домати на открито- засадени площи – 1,7ха , реколтирани площи – 1,7ха, произведена продукция- 11,9 тона, среден добив- 700кг/дка
* Домати в оранжерии- засадени площи -2,4ха , реколтирани площи – 2,4 ха , получена продукция- 114 тона , среден добив- 4750кг/дка
* Краставици в оранжерии- засадени площи – 0,6 ха , реколтирани площи- 0,6 ха, получена продукция- 53 тона, 8833кг/дка
* Ябълки- засадени площи- 71,6 ха, реколтирани площи – 71,6 ха, получена продукция- 421,8 тона, среден добив 589,1 кг/дка
* Круши- засадени площи- 4,9 ха, реколтирани площи – 4,9ха, получена продукция- 25,5 тона, среден добив-520,4 кг./дка
* Сливи- засадени площи- 63,3ха, реколтирани площи- 63,3 ха, произведена продукция- 458,1 тона, среден добив- 723,7 кг/дка
* Вишни -засадени площи- 15ха, реколтирани площи- 15ха, произведена продукция- 44,5 тона, среден добив- 296,7 кг/дка
* Череши- засадени площи- 52,6 ха, реколтирани площи- 52,6 ха, произведена продукция- 153,4 тона
* Орехи- засадени площи- 18,4ха , реколтирани площи- 17,7 ха, получена продукция- 34,6 тона, среден добив 195,5 кг/дка
* Ягоди- засадени площи – 0,8 ха, реколтирани площи – 0,8 ха, произведена продукция- 4 тона, среден добив- 500кг/дка
* Малини – засадени площи 0,2ха, реколтирани площи -0,2 ха, получена продукция- 0,6тона, среден добив -300 кг/дка
* Лавандула- засадени площи 4,2 ха, реколтирани площи- 4,2 ха, производство-10 тона, среден добив 238,1 кг/дка

**Засети площи с есенници през есента на 2023г.**

Пшеница- засети площи – 14145 ха

Ечемик – засети площи – 1040 ха

Ръж – засети площи – 8 ха

Тритикале- засети площи – 78 ха

Маслодайна рапица- засети площи – 330 ха

Ежеседмично се събира, обработва и представя в МЗХ оперативна информация в областта на растениевъдството, необходима за изготвяне на анализи и прогнози при определяне на аграрната политика и вземане на управленски решения; изготвят отчети, анализи и доклади за състоянието на земеделието на територията на областта.

Във връзка със закриването на Националната служба по зърното /ДВ бр. 57 от 28.07.2015 г./, към ОД „Земеделие“ – Перник се прехвърлиха дейностите, свързани с прилагане разпоредбите на ЗПООПЕС. През годината са проверени за достоверност на подадените данни 7 земеделски стопани и 13 обекти за съхранение на зърно.

 Експерти от дирекцията събират представителни проби за изготвяне на анализ и оценка на качествените показатели на добитата реколта от основни култури в областта като пшеница, ечемик, царевица и слънчоглед. За 2023 г. са взети общо 36 проби, в т. ч. от пшеница- 17, ечемик-4, слънчоглед-9 и царевица за зърно-6 и са изпратени в специализираната лаборатория в София. Изготвените оценки за качеството на зърното служат за вземането на управленски решения свързани със зърнения баланс на страната и подпомагат дейността на зърнопроизводители, зърнопреработватели, търговци на зърно и браншови организации.

 Към ОД „Земеделие“ през месец юли 2019 г. се създаде Областен консултативен съвет по плодове и зеленчуци. Целта на създаването му е да бъде посредник между земеделските стопани от региона и МЗХ. По време на дискусиите се излъчват конструктивни предложения за бъдеща промяна на нормативни актове и за подобряване на състоянието и организацията на сектора „Плодове и зеленчуци“.

 На територията на област Перник още от м. септември 2015 г. функционира и областен консултативен съвет по животновъдство, с представители от всички общини. Взето е решение заседанията да се провеждат всяка последна сряда от текущия месец, но те протичат при слаба активност от страна на земеделските стопани.

 Изготвените протоколи от заседанията на консултативния съвет се изпращат в МЗХ, дирекция „Животновъдство“, за сведение и за предприемане на необходимите действия, свързани в много от случаите с промяна в нормативната база.

 През 2023г. няма проведени заседания на двата областни консултативни съвети.

**Основни направления и тенденции в растениевъдството**

 В областта има възможности и перспективи за развитие биологичното земеделие, животновъдство и пчеларство. Биологичното земеделие е съвкупна система за управление на земеделието и производството на храни, в която се съчетават най-добрите практики по отношение опазването на околната среда, поддържа се висока степен на биологично разнообразие, опазват се природните ресурси, прилагат се високи стандарти за хуманно отношение към животните и методи на производство, съобразени с предпочитанията на голяма част от потребителите към продукти, произведени чрез използване на естествени вещества и процеси. Биологичното земеделие е сектор на селското стопанство, с акцент в Общата селскостопанска политика на ЕС за периода 2023-2027г. и Стратегическият план за развитие на земеделието и селските райони 2023-2027г. То оказва съществен принос за опазването на природните ресурси, за запазване на биоразнообразието и хуманното отношение към животните, за устойчивото развитие на стопанството, както и за развитието на селските райони.

 Реформираната ОСП има за цел:

* да се осигури по-целенасочена подкрепа на малките земеделски стопанства
* да се повиши приносът на селското стопанство за постигането на целите на ЕС в областта на околната среда и климата
* да се позволи по-голяма гъвкавост на държавите членки за адаптиране на мерките към местните условия

 Основните аспекти на политиката са:

* нова екологосъобразна архитектура въз основа на екологични условия, които трябва да бъдат изпълнени от земеделските стопани, и допълнителни доброволни мерки
* по-целенасочени директни плащания и интервенции за развитие на селските райони, като и двете са предмет на стратегическо планиране
* основан на качеството на изпълнението подход, за който е характерно, че държавите членки трябва да докладват ежегодно за своите постижения

**Животновъдство**

Съвременното екологосъобразно земеделие и животновъдство трябва да бъде насочено към достигане на потенциално възможните за даден регион добиви с високи екологични стойности на продукцията, чрез подходяща агротехника, подходящи за даден район сортове и породи животни. Регистъра на животните и животновъдните обекти се създава и поддържа от БАБХ.

За настъпилите бедствия и аварии и предизвиканите от тях поражения в аграрния отрасъл през 2023 г.

на територията на област Перник

 През 2023г. на територията на област Перник има възникнали пожари в сухи треви и храсти, 38бр./без месеците април, май и юни/ съгласно предоставените ежемесечни справки от Регионална дирекция „Пожарна безопасност и защита на населението „ - Перник. За месеците април, май и юни 2023г. не бяха предоставени от РДПБЗН справки за възникнали пожари в земеделски земи.

 През 2023 година, както и предходните години, в изпълнение на изискванията, регламентирани в Наредба № 8121з-968/10.12.2014 г. за правилата и нормите за пожарната безопасност при извършване на дейности в земеделските земи, със заповед № РД-04-108/25.05.2023г. на директора на ОД „Земеделие“ се обяви пожароопасен сезон. Издаването на заповед се налага поради повишаване на опасността от възникване на пожари в земеделските земи и с цел подобряване на превантивната дейност и намаляване до минимум на вредните последствия и щетите от тях.

 Заповедта бе изпратена на областния управител, кметовете на общини, директора на РДПБЗН - Перник, началниците на РСПБЗН и е качена на електронната страница на дирекцията и на информационните табла на ОДЗ и ОСЗ. Заедно със заповедта на сайта и на информационните табла се публикува и важно съобщение, насочено към всички лица, извършващи земеделска дейност в областта, в което накратко са разписани задълженията на земеделските стопани за стриктно спазване на правилата и нормите за пожарна безопасност при извършване на дейности в земеделските земи.

 Относно анализ на риска – за 2023 година - очаквано биха могли да възникнат кризисни ситуации при интензивни и обилни валежи, които да засегнат земеделски земи, разположени в близост до непочистени отводнителни съоръжения, или площи, предразположени към оводняване, като такива има в общините Перник, Радомир и Трън. Съществува макар и минимална опасност от преливане на реки, язовири и микроязовири. В условия без снежна покривка и при ниски зимни температури е възможно неблагоприятно влияние – измръзване, върху развитието на посевите с есенно – зимни култури.

 При настъпването на неблагоприятни метеорологични условия в областта и създаване на предпоставки за форсмажорни обстоятелства, се работи в тясна връзка с областния управител и кметовете на общини като веднага се задейства областния план за защита при бедствия и се свиква областният съвет за намаляване на риска от бедствия, в състава на който е включен директорът на ОДЗ - Перник.

 От страна на ОД „Земеделие“ – Перник са създадени условия да бъдат своевременно информирани земеделските стопани за възможността в десетдневен срок от настъпване на събитието да подават заявления за обследване на засегнатите площи за установяване степента на нанесените щети, в съответната ОСЗ по местонахождението на имотите или в ОДЗ, вкл. и за 100% пропаднали площи, както и за събития, свързани с унищожаване на селскостопански животни – епидемии, наводнения и др. На сайта на ОД „Земеделие“ – Перник и на информационните табла на дирекцията и ОСЗ, на земеделските стопани е предоставена информация какви са начините за подпомагане и къде се подават заявленията за подпомагане.

|  |  |  |  |
| --- | --- | --- | --- |
|  |  |  |  |

**КАМПАНИЯ ДИРЕКТНИ ПЛАЩАНИЯ – 2023 г.**

В периода март - юли 2023 г. най-важната задача за Областна дирекция „Земеделие“ и общинските служби към нея беше регистрацията на заявленията за подпомагане на земеделските стопани в системата ИСАК /Интегрирана система за администриране и контрол/. През 2023г. изцяло беше променена нормативната база, свързана с директните плащания, предвид новата ОСП, Стратегическия план и новия програмен период. Обнародвана е нова **Наредба № 3 от 10 март 2023 г. за условията и реда за прилагане на интервенциите под формата на директни плащания, включени в Стратегическия план, за проверките, намаления на плащанията и реда за налагане на административни санкции; Наредба №4 от 30 март 2023г. за условията и реда за подаване на заявления за подпомагане по интервенции за подпомагане на площ и животни.** Съществени изменения са направени в Наредба №105/2006г. за условията и реда за създаване, поддържане, достъп и ползване на Интегрираната система за администриране и контрол. Кампанията по подаване на заявления за подпомагане –Директни плащания 2023г. беше удължена до м.юли. Подадени са 1190 бр. заявления от земеделски стопани. Общата площ, заявена за подпомагане, на територията на област Перник, е 50 857,98 ха. /по данни от МЗХ/

Съгласно Заповед № РД 09-1124/27.10.2023г. на министъра на земеделието и храните е определен период за извършване на специализирани теренни проверки на Физически блокове. На територията на област Перник, съгласно посочената заповед не бяха определени физически блокове за извършване на специализирани теренни проверки.

Дейността на общинските служби по земеделие на територията на областта бе изцяло подчинена на указанията, давани от ОД „Земеделие” във връзка с поставените от МЗХ задачи. Периода бе много напрегнат, но особено голямо значение беше отделено на работата със земеделските стопани във връзка с тяхното информационно обслужване, регистрацията в ИСАК и подаването на заявленията за подпомагане по интервенциите за директни плащания.

**Община Физ. лица Юрид. лица Общо Площ/ха/**

|  |  |  |  |  |
| --- | --- | --- | --- | --- |
| Брезник | 209 | 35 | 244 | 11377,84 |
| Земен | 65 | 6 | 71 | 1547,65 |
| Ковачевци | 38 | 7 | 45 | 1826,99 |
| Перник | 384 | 58 | 442 | 16241,51 |
| Радомир | 212 | 34 | 246 | 14627,65 |
| Трън | 121 | 21 | 142 | 5236,02 |
| **общо** | **1029** | **161** | **1190** | **50857,98** |

Публикува се актуална информация на електронната страница на дирекцията. Уведомяват се своевременно земеделските стопани за сроковете за пререгистрация по Наредба №3/1999г., за подаването на заявленията за подпомагане и други важни кампании, за създаването на масиви за ползване по чл. 37в и по чл. 37ж от ЗСПЗЗ и др. Ежеседмично на електронните медии и местната преса се подава оперативна информация относно хода на отделните кампании в растениевъдството, както и актуална информация за различни дейности, осъществявани от ОД”Земеделие” Перник.

Съгласно заповед № 03-РД/977/06.03.2023г. на Изпълнителния директор на ДФ „Земеделие“ е определен срок за прием на заявления за подпомагане по подмярка 22.1 „Извънредно временно подпомагане за земеделските стопани, които са особено засегнати от последиците от руското нашествие в Украйна“ от Програмата за развитие на селските райони за периода 2014 – 2020 г. по реда на Наредба № 3 от 15.11.2022 г. с начална дата 08 март 2023 г. и крайна дата 17 март 2023 г. включително.Подадени и приети заявления общо 23 бр. Заявленията за подпомагане се подават в общинските служби по земеделие по постоянен адрес на кандидата – физическо лице или адрес на управление на кандидата – юридическо лице.

**Държавни помощи**

Схемата „Помощ под формата на отстъпка от стойността на акциза върху газьола използван в първичното селскостопанско производство” е насочена към подпомагане на земеделските стопани, регистрирани по реда на Закона за подпомагане на земеделските производители, и цели създаване на облекчени условия за използваното от тях гориво при производството на първична селскостопанска продукция.

 Със Заповед № РД 09-683/11.07.2023 г. министърът на земеделието и храните, определи срок, от 28.08.2023 г. до 20.09.2023 г., за прием на заявления по схема за държавна помощ, „Помощ под формата на отстъпка от стойността на акциза върху газьола, използван в първичното селскостопанско производство“. За област Перник са подали заявления 271 земеделски стопани, от които

Брезник- 55

Земен- 5

Ковачевци-13

Перник- 95

Радомир-62

Трън-21

В подкрепа на земеделските стопани беше предоставена възможност за подаване на заявления за подпомагане по следните държавни помощи- de minimis: Приема на заявления е определен за периода 20.11- 01.12.2023г. и се подаваха в общинските служби по земеделие. Общо за област Перник са приети 338 бр., както следва:

Ковачевци-10

Земен-25

Трън-55

Брезник-56

Радомир – 63

Перник – 129

В срока от 03-13 април 2023г., земеделските стопани можеха да подават заявления по схемата „Помощ в подкрепа на ликвидността на земеделските стопани за преодоляване на негативното икономическо въздействие на руската агресия срещу Украйна“. За област Перник бяха подадени 389 бр. заявления от земеделски стопани.

**ПОЗЕМЛЕНИ ОТНОШЕНИЯ**

През 2023 г. в повечето общински служби по земеделие се извършват дейностите по издаване на скици за землищата с влезли в сила КККР и други услуги, предлагани от СГКК, което допълнително натоварва служителите, наред с изпълнението на основните им функции и задължения, произтичащи от устройствения правилник.

**Дейности във връзка с възстановяване на земеделски земи, гори и земи в горските територии, по реда на ЗСПЗЗ и ЗВСГЗГФ**

Все още общинските служби по земеделие изпълняват задълженията си като органи по поземлена собственост, произтичащи от нормативната уредба. Постановените решения по реда на ЗСПЗЗ са общо 87 бр.

**Дейности за създаване на масиви за ползване по реда на чл. 37в и чл. 37ж от ЗСПЗЗ**

През 2023 година общинските служби по земеделие са регистрирали **36051** бр. договори и 134 669 бр. имоти както следва:

Брезник – 6071 бр. договори

Земен – 2505 бр. договори – 7773 бр. имоти

Ковачевци- 1576 бр. договори

Перник – 9775 бр. договори

Радомир – 11860 бр. договори

Трън – 4264 бр. договори – 19848 бр. имоти

По реда на чл.37в, ал.4 от ЗСПЗЗ за стопанската 2023/2024г. са издадени 154 заповеди за доброволни споразумения.

За създаване на масиви за ползване с начин на трайно ползване „ПМЛ“, за животновъдите в областта, през 2023 г. са издадени 57 бр. заповеди, за споразумения по реда на чл.37ж от ЗСПЗЗ.

**ДЕЙНОСТИ ПО ЗАКОНА ЗА ОПАЗВАНЕ НА ЗЕМЕДЕЛСКИТЕ ЗЕМИ**

За 2023г. са издадени са 149 бр. актове за категоризация на земеделска земя при промяна на предназначението й.

Комисията по чл. 17, ал. 1,т. 1 от ЗОЗЗ е постановила 43 бр. решения за промяна на земеделска земя за неземеделски нужди. Проведени са 7 заседания на комисията по чл.17,ал.1 т.1 от ЗОЗЗ.

За нарушение на разпоредбите на закона за опазване на земеделските земи са съставени 12 броя актове за установяване на административни нарушения

Издадени са 24 броя становища по реда на Наредба №19/2012г. за извършване на строителство в земеделски земи без промяна на предназначението им.

**УПРАВЛЕНИЕ НА ИМОТИТЕ ОТ ДПФ**

**Състояние и ползване на имотите от ДПФ** **в област Перник**

 Визпълнение на Заповед № РД46-13/31.01.2023г. за утвърждаване на указания за извършване на проверки по реда на чл.47,ал.8 от ППЗСПЗЗ, директорът на ОД“Земеделие“ Перник, със заповед № РД-04-223/31.10.2023г. е назначил комисии за всяка община, за извършване на проверки на имотите от ДПФ. Проверките се извършват два пъти годишно през месеците май и ноември. Предмет на проверките са имотите от държавния поземлен фонд, включително и тези по §12а от ПЗР на ЗСПЗЗ, находящи се на територията на област Перник. Проверките бяха извършени до 31.05.2023г. и до 30.11.2023г., съгласно разпоредбата на чл.47, ал.8 от ППЗСПЗЗ и утвърдените указания, като са проверени 68 бр. имоти от ДПФ с площ 2297,405дка и 109 бр. имоти по §12а от ПРЗ на ЗСПЗЗ, с площ от 487,602 дка.

Отдадени с договори за отглеждане на едногодишни полски култури са 286,252 дка и размер на вноската общо 22685,96лв. Неплатени вноски по договори няма. При сключването на договорите наемателите са подписали запис на заповед.

 Отдадени за ползване ливади- 106,371 дка с общ размер на вноската 1954,37лв. Всички задължения за ползване на имотите са заплатени. Издадени и подписани от наемателите са записи на заповеди. Отдадени за ползване имоти с НТП пасище, мера и пасище с храсти- 574,731 дка , с общ размер на вноската 5088,13лв. Дължимите наемни вноски са заплатени от ползвателите и същите са подписали протокол-опис.

 Отдадените за ползване имоти, представляват 76,37 % от общата площ / 1266,631 дка/ на имотите от ДПФ, годни за земеделско ползване, с изключение на имотите по §12а от ПРЗ на ЗСПЗЗ. Свободните земи са 23,3% от общата площ на земите от ДПФ. Негодните, унищожените и самозалесилите се имоти, представляват 45,22% от общата площ на земите от ДПФ.

 При проверката през месец ноември 2023г.е установено неправомерно ползване на 2,400 дка част от имот с идентификатор 17796.30.22, по КККР на с.Режанци, община Брезник целият с площ от 4,251 дка, представляващ имот по §12 от ПРЗ на ЗСПЗЗ. На основание чл.34,ал.8 от ЗСПЗЗ е издадена заповед № РД-04-245/28.11.2023г., като дължимата сума, трикратния размер на средното рентно плащане за землището, а именно 144.00 лв. е внесена в приход на ОД“Земеделие“ Перник на 30.11.2023г.

 Констатираното неправомерно ползване е 0,49% от общата площ на имотите по §12а от ПРЗ на ЗСПЗЗ на територията на област Перник.

 Контролна административна проверка е извършена на повече от 5% от общата бройка 68 на имотите от ДПФ, а именно:

* Имот с иденитфикатор 29012.1.430 по КККР на с.Жабляно община Земен
* Имот с идентификатор 55871.58.51 по КККР на гр.Перник
* Имот с идентификатор 39387.70.910 по КККР на с.Кралев дол община Перник
* Имот с идентификатор 24832.73.3 по КККР на с.Друган община Радомир
* Имот с идентификатор 57964.66.1 по КККР на с.Поцърненци, община Радомир
* Имот с идентификатор 61577.117.142 по КККР на гр.Радомир, община Радомир
* Имот с идентификатор 02066.18.8 по КККР на с.Бабица , община Брезник
* Имот с идентификатор 03099.34.74 по КККР на с.Бегуновци, община Брезник
* Имот с идентификатор 06286.13.6 по КККР на гр.Брезник, община Брезник

При изпълнение на процедурите относно стопанисване и управление на имотите от ДПФ, за 2023 година, се установи следното:

* Унищожени от въгледобив и негодни /ерозирали и наклонени терени/ за земеделско ползване – 26 бр. имоти за 1302,251 дка
* **Земи, предоставени със заповеди по реда на чл. 24, ал. 2 от ЗСПЗЗ –** 1 бр. имот с площ от 36,679 дка;, съгласно Заповед № 590/06.12.1973г. за имот, находящ се в землището на с.Студена, община Перник. В имота се намира и сграда с АДС № 3579/22.07.2010г.
* **Няма сключени договори за имоти от ДПФ за създаване, отглеждане и поддържане на нови и съществуващи трайни насаждения**
* **Установено състояние на имотите, отдадени за едногодишни полски култури и за ползване като пасища, мери и ливади** – ползват се по предназначение.

Констатациите от проверките на имотите от ДПФ са отразени в протоколи. На базата на представените протоколи от Общинските служби по земеделие е изготвен доклад и изпратен в МЗХ.

**Дейности по изпълнение разпоредбите на чл. 27, ал. 6 от ЗСПЗЗ и §12а от ЗСПЗЗ**

През 2023 г. са издадени 8 бр. заповеди на министъра за закупуване на прилежащи площи към сгради, по реда на чл.27,ал.6 от ЗСПЗЗ.

За имоти от държавния поземлен фонда са комплектувани 45 бр. преписки за издаване на актове за държавна собственост и са получени 244 бр. актове.

**ДЕЙНОСТИ ПО ЗАКОНА ЗА РЕГИСТРАЦИЯ И КОНТРОЛ НА ЗЕМЕДЕЛСКА И ГОРСКА ТЕХНИКА**

Във връзка с изпълнението на дейностите по Закона за регистрация и контрол на земеделската и горската техника /ЗРКЗГТ/ в ОД „Земеделие“ – Перник, се осъществиха следните дейности:

* Регистрации на земеделска, горска техника, машини за земни работи:
* Годишни технически прегледи:
* Идентификация на машини за други области:
* Издаване на Свидетелства за правоспособност по Наредба № 12:

Води се регистър на регистрираната техника на територията на областта и на лицата, придобили правоспособност за работа с техниката; поддържа се информационна база данни по ЗРКЗГТ въз основа на регистрите и за извършените технически прегледи на техниката; въвеждат се данните в информационната база данни на МЗХ по чл. 7, ал. 1 ЗРКЗГТ.

При прилагане на административно- наказателна дейност има съставени актове за установяване на административни нарушения по реда на чл. 11., ал. 1 от ЗРЗГТ , съответно и издадени наказателни постановления, които не са обжалвани, влезли са в сила и съответните санкции са внесени по сметка на ОД“Земеделие“ Перник .

|  |  |  |  |
| --- | --- | --- | --- |
| **№** | **Показатели за изпълнение** | **Мерна единица** | **Отчет****за периода от 01.01.2023 г. до 31.12.2023 г.** |
| 1 | Общ брой регистрирана техника | Брой | 502 |
| 2 | Общ брой издадени свидетелства за регистрация | Брой | 502 |
| 3 | Общ брой проведени технически прегледи | Брой | 2122 |
| 4 | Общ брой проверени машини при работа и транспорт | Брой | 428 |
| 5 | Общ брой проверени машини за наличие на сертификат за одобрение на типа и съответствието | Брой | 232 |
| 6 | Съставени актове за установени нарушения по Закона за регистрация и контрол на земеделската и горската техника | Брой | 29 |
| 7 | Издадени наказателни постановления по съставени актове за установени нарушения по Закона за регистрация и контрол на земеделската и горската техника | Брой | 29 |

**ДЕЙНОСТИ ЗА ПОДПОМАГАНЕ ФУНКЦИИТЕ НА ДИРЕКЦИЯ „ХИДРОМЕЛИОРАЦИИ“ КЪМ МЗХГ**

Експертите от ОД „Земеделие“ - Перник подпомагат дейността на МЗХ, при необходимост изготвят доклади и становища за състоянието на хидротехническите съоръжения /ХТС/ на територията на областта. Ежемесечно се проверяват и контролират изразходваните средства за изграждане и поддържане на обектите за опазване от вредното въздействие на водите. За 2023 г. са извършени 2 проверки по ОПВВВ. Контролира се поддръжката и нивото на охранителната дейност на язовир „Пчелина“, включен в списъка на комплексните и значими язовири – публична държавна собственост, съгл. приложение № 1 от Закона за водите. Във връзка с охраната на язовира през 2023 г. не са извършвани проверки. Ежемесечно се заверяват месечните отчети за дейността по охраната на язовир „Пчелина“, съгласно сключен с министерство на земеделието и храните договор.

**ДЕЙНОСТИ ПО ФУНКЦИОНИРАНЕ НА СИСТЕМАТА ЗА ЗЕМЕДЕЛСКА СЧЕТОВОДНА ИНФОРМАЦИЯ** през 2023 година в Областна дирекция „Земеделие“ – Перник

# за извършените дейности за функциониране на системата за земеделска счетоводна информация през 2023 година в Областна дирекция „Земеделие“ – Перник

|  |  |  |  |  |
| --- | --- | --- | --- | --- |
| **№** | **Показатели** | **Ед. мярка** | **Стойност** | **Забележка** |
| 1. | Брой стопанства по план за отчетната 2023 година | брой | 39 |  |
| 2. | Стопанства, които не водят счетоводство и за които са събирани данни за отчетната 2023 година: | брой | 23 |  |
| 3. | Брой стопанства по план за отчетната 2022 година | брой | 39 | Броят на стопанствата е спазен, въведени в ИЗСС 39 стопанства |
| 4. | Стопанства, за които са събрани данни за отчетната 2022 година – общо: | брой | 39 | Стратите максимално се доближават до първоначално зададените |
| 4.1. | Стопанства, които водят счетоводство | брой | 16 |  |
| 4.2. | Стопанства, които не водят счетоводство | брой | 23 |  |
| 5. | Брой откази на нови стопанства, поканени за участие в системата | брой | 0 | Причини: |
| 6. | Брой откази на стопанства, които са участвали в СЗСИ в предходни години | брой | 0 | Причини:  |
| 7. | Разпределение на заменените стопанства поради: | брой | 0 |  |
| 7.1. | Отказ за участие | брой | 0 |  |
| 7.2. | Прекратена дейност | брой | 3 |  |
| 7.3. | Промяна на стратата | брой | 1 |  |
| 7.4. | Стопанства под прага | брой | 0 |  |
| 7.5. | Починал стопанин | брой | 0 |  |
| 8. | Необходимо време за обработка на данните за 1 стопанство – средно, в т.ч.: | човекодни | 3,5 |  |
| 8.1. | стопанство, което води счетоводство | човекодни | 4 | Експертът по СЗСИ изготвя на част от стопанствата земеделския счетоводен отчет |
| 8.2. | стопанство, което не води счетоводство | човекодни | 3 |  |
| 9. | Общо вложено време за: | човекодни | 137 |  |
| 9.1. | Посещения на място | човекодни | 27 |  |
| 9.2. | Последваща обработка | човекодни | 110 |  |
| 10. | Извършени посещения, средно на 1 стопанство, което: | брой |  |  |
| 10.1. | води счетоводство за отчетната 2022 година | брой | 16 | 16стопанства – 1 пъти |
| 10.2. | не води счетоводство за отчетната 2022година | брой | 23 | 23 стопанства – 1 пъти |
| 10.3. | не води счетоводство за отчетната 2023 година | брой | 23 | 23 стопанства – 1 пъти |
| 11. | Затруднения, които срещат експертите при събиране на данните от стопаните | Голяма част от стопаните предпочитат да подават информация по телефона или на място в ОДЗ-Перник. При директен контакт със стопанина информацията, която получаваме е по-пълна и достоверна. |
| 12. | Затруднения, които среща стопанинът, при предоставяне на информация за СЗСИ | няма |
| 13. | Затруднения, които срещат експертите, при обработка на събраните данни | няма |
| 14. | Извършени разходи за дейността през 2023 година: |   |  |  |
| 14.1. | За щатния персонал, който работи за СЗСИ, вкл. осигуровки |  |   | Описание на работата за СЗСИ през 2023 година – експерти и вложено време; събира необходимата земеделска и счетоводна информация, въвежда в ИЗСС; участва в отстраняването и обясняването на грешки; посещава 1 път стопанствата, които не водят счетоводство и 1 път тези с двустранно счетоводство; изготвя тримесечни отчети за извършената работа; годишен доклад. |
| 14.2. |  За придобиване на ДМА |  |  |  |
| 14.3. | За материали |  |  | Канцеларски материали, рекламни комплекти,  |
| 14.4. | За гориво |   |  | гориво за участие в работни срещи |
| 14.5. | За комуникационни разходи |  |  | Телефонни, пощенски разходи, интернет |
| 14.6. | Други разходи |  |  |  |
| 14.7. | Разходи – средно за стопанство: |  |  |  |
| 15. | Изводи и бележки за работата за СЗСИ през 2023 година | Усеща се по-голямо доверие и положително отношение на стопанствата, които са участвали досега в СЗСИ. При необходимост извършваме замяна на земеделските стопанства, които не отговарят на определените критерии за подбор, като новите стопанства са недоверчиви. |
| 16. | Предложения за подобряване на работата през 2024 година | Минимум две работни срещи в годината. |

**Дейности по агростатистика**

|  |  |  |
| --- | --- | --- |
| **ГОДИШНА РАБОТНА ПРОГРАМА за дейноститепо агростатистика на областните дирекции "Земеделие"** |  |  |
| **2023 година** |  |
| **Наименование на статистическото изследване** | **Област** | **14-Перник** |
| **Период на провеждане** | **Брой единици за изследване** |
| **Заетост и използване на територията на България през 2023 г. (БАНСИК)** | **април - юли**  | **64** |
| **Прогноза за производството на пшеница и ечемик - реколта`2023 (включени са в т.1)** | **юни - юли**  | **8** |
| **Общо сегменти за наблюдение:** |  | **64** |
| **Добиви от полски култури - реколта`2023** | **октомври-декември** | **187** |
| **Производство на плодове - реколта`2023** | **октомври-декември** | **96** |
| **Производство на зеленчуци - реколта`2023** | **октомври-декември** | **41** |
| **Дейност на предприятията за преработка на плодове и зеленчуци през 2022 г.** | **март - април** | **4** |
| **Производство на грозде и вино - реколта`2023** | **октомври-декември** | **6** |
| **Селскостопански животни - ЕРД, ДРД и свине към 1-ви ноември 2023 година** | **октомври-декември** | **109** |
| **Птицевъдството в България през 2022 година** | **март - април** | **35** |
| **Пчеларството в България през 2023 година**  | **октомври-декември** | **30** |
| **Преработка на мляко и производство на млечни продукти през 2022 година** | **март - април** | **3** |
| **Преработка на мляко и производство на млечни продукти през 2023 година(месечни анкети)** | **20-25 число ежемесечно** | **3** |
| **Дейност на люпилните в България през 2023 година (месечни анкети)** | **20-25 число ежемесечно** | **0** |
| **Дейност на кланиците за червени меса през 2022 г.**  | **март - април** | **1** |
| **Дейност на кланиците за червени меса през 2023 г. (месечни анкети)** | **25-30 число ежемесечно** | **1** |
| **Дейност на кланиците за бели меса през 2022 г.** | **март - април** | **0** |
| **Дейност на кланиците за бели меса през 2023 г. (месечни анкети)** | **25-30 число ежемесечно** | **0** |
| **Интегрирана статистика на земеделските стопанства през 2023 г. (IFS2023)** | **април - декември** | **\*** |
| **Общо статистически въпросници:** |  | **516** |
| **Система за земеделска счетоводна информация - данни за 2022 и 2023 г.** | **януари - декември** | **39** |
| **Оперативна информация** | **март - декември** | **6** |
| **брой отчетни единици (общини)** |
| ***\*Броят на единиците за изследване от интегрираната статистика на земеделските стопанства през 2023 г. (IFS2023) ще бъдат определени на по-късен етап след актуализиране на списъка за анкетиране.*** |  |
|  |
|  |  |  |  |

Проведени са 15 статистически наблюдения. В таблица 1 са представени статистическите наблюдения, периода и броя на единиците за изследване.

БАНСИК позволява да се анализират промените, настъпващи в заетостта и използването на територията, както в краткосрочен, така и в дългосрочен аспект.

Наблюдават се 64 сегмента за област Перник през 2023г. Извадката , представляваща основата на БАНСИК е изготвена по метода на териториална извадка. При обследването на терена анкетьорите наблюдават всяка година едни и същи точки, разположени в едни и същи сегменти, което позволява да се получат надеждни данни за измененията на терена.

За осъществяване на анкетата са използвани специалисти от областна дирекция „ Земеделие”и специалисти от общинските служби по земеделие. За сегментите със земеделска заетост е използвана компетентността на специалисти агрономи.

За сегментите с горска заетост е работено със специалисти от структурите на горските стопанства на територията на областта.

Контрол на терена през 2023 година се осъществи успоредно с наблюдение на сегменти при 6 общини и сегментите попадащи в прогноза на добивите от пшеница и ечемик.

 **Основни резултати**

Българската анкета за наблюдение на селскостопанската и икономическа конюнктура (БАНСИК) е годишна и това дава възможност да се проследи изменението на заетостта на територията на България през годините на наблюдение. Използваните дефиниции са, съгласно Решение на Европейската комисия № 89/651/ЕИО.

Наблюдението за **прогнозиране на добивите** от основните селскостопански култури(пшеница и ечемик)-м. юни 2023, по изисквания се провежда една седмица преди жътва, но не по-късно от 10.07.2023г. за сегментите със земеделска заетост, съгласно изпратена извадка, при спазване на инструкциите за провеждане на наблюдението. За област Перник този срок е трудно изпълним, тъй като жътвата започва едва през втората десетдневка на месец юли. Прогнозата е направена във фаза на вегетация- млечна зрелост и начало на восъчна зрелост.

Целта е да се направи прогнозна оценка на очакваните добиви от основните земеделски култури- пшеница и ечемик. За област Перник са наблюдавани пет сегмента в четири общини-Брезник, Ковачевци Перник, и Радомир.

Специалистът е наблюдавал и анализирал посевите, както и елементите на продуктивността на изследваните зърнени култури. При обследването на пшеницата и ечемика се имат предвид следните елементи:

* фенофазата на развитие по време на оценката;
* сорта и неговите продуктивни възможности в района;
* гъстотата на посева- брой плодоносни класове на кв. метър;
* плътност на класа- брой зърна в плодоносен клас;
* степен на заплевеленост;
* фитосанитарно състояние;
* фактор- торене;
* включено ли е полето в сеитбообръщение;
* биоекологичен фон- метеорологични и почвени условия;

За изследване на посева се използва методът на метровките, като броят им зависи от големината на нивата/ блока/.

За определяне на гъстотата на посева/първия елемент/ са направени най-малко по две преброявания в точката. Чрез преброяването е отчетен броят на продуктивните, класоносни стъбла в 1 кв. м. Работеше се върху 1/4 от метровката при 4 реда и се привежда към 1 кв.м.

Чрез преброяването се отчита средния брой зърна в плодоносно, класоносно стъбло. Преброяването на зърната се извършва най-малко на 5% от класоносните стъбла в 1 кв.м. Двата елемента/средна гъстота на продуктивните класове и среден брой зърна в класа/ формират средния брой зърна върху кв.м. Прецизното преброяване и отчитане на средната гъстота на плодоносните класове върху 1 кв.м. и средния брой зърна в класоносно стъбло/ средно тегло на класа/ са гаранция за точното прогнозиране на среден добив. Третият елемент-средната маса на зърната в класа. Ползвана е таблицата на гърба на наблюдателния лист, тъй като наблюдението е във фаза восъчна зрелост.

На базата на горните критерии, специалистът е направил своята оценка за прогнозния добив от пшеница и ечемик в точките от нивата/ блока/ от наблюдателния сегмент.

**УЧАСТИЕ НА ЕКСПЕРТИ ОТ ОД “ЗЕМЕДЕЛИЕ“ – ПЕРНИК, В МЕЖДУВЕДОМСТВЕНИ И ДРУГИ КОМИСИИ, ПРЕЗ 2023 г.**

На експертите се възлагат и други дейности и отговорности. Съгласно заповеди на директора на ОД „Земеделие“ – Перник, те участват в комисии при процедурите по реда на чл. 37в и чл. 37ж от ЗСПЗЗ; при проверки по ЗПООПЗПЕС; проверки на ДПФ; провеждане на тръжни процедури за отдаване под наем и аренда на имоти от ДПФ; обследване на посевите; оглед на засегнати от неблагоприятни климатични условия площи със земеделски култури; изпълняване на дейности по агростатистика, от експертите от ОСЗ; съставяне на актове за административни нарушения по ЗРКЗГТ и по ЗПООПЗПЕС; участие в експертни комисии към СГКК Перник; извършване на проверки на имоти във връзка с процедури по ЗОЗЗ, сформиране на екипи за теренни проверки и др. дейности/. Със заповеди, издадени от началниците на общинските служби по земеделие се извършват проверки на имоти за издаване на становища; комисии за промяна на НТП и др.

**ОБУЧЕНИЕ НА ЕКСПЕРТИ ОТ ОД“ЗЕМЕДЕЛИЕ“ – ПЕРНИК ПРЕЗ 2023 г.**

|  |  |  |  |  |
| --- | --- | --- | --- | --- |
| **№ по ред** | **ОДЗ  Проведени обучения / семинари** | **Брой проведени обучения** | **Обучаваща институция**  | **Общ брой обучени служители** |
| ***1*** | ***2*** | ***3*** | ***4*** | ***5*** |
| **14** | **Перник** |   |   |   |
| **1** | Новости при извършването на специализирани теренни проверки през 2023г. | **2** | **МЗХ** | **7** |
|  |
|
| **2** | Интервенции кампания директни плащания 2023г. | **3** | **МЗХ** | **40** |
|
|
| **3** | Електронен документооборот и електронен подпис | **1** | **ИПА** | **1** |
|
|
| **4** | Кодекс на поведение на служителите | **1** | **ИПА** | **2** |
|
|
| **5** | Добри практики и решения в УЧР | **1** | **ИПА** | **1** |
|
|
| **6** | Стратегии и политики за противодействие на рисковете в държавната администрация | **1** | **ИПА** | **1** |
| **7** | Статистическа грамотност | **1** | **ИПА** | **2** |
| **8** | Интервюто като метод за оценяване при подбор на служители | **1** | **ИПА** | **1** |
| **9** | Нови технологии в управлението | **1** | **ИПА** | **1** |
| **11** | Цифрова Европа | **1** | **ИПА** | **1** |
| **12** | Приложение на системите за електронно управление | **1** | **ИПА** | **1** |
| **13** | Защита на личните данни в дигитална среда | **1** | **ИПА** | **1** |
| **14** | Правна уредба на защитата на личните данни | **1** | **ИПА** | **1** |
| **15** | Обучение на служители на фондообразуватели на държавните архиви за работа със системата за е-архивиране на ценни електронни документи“ | **1** | **ДА „Архиви“** | **1** |
| **16** | „Подкрепа за по-добро разбиране на подхода за управление на Натура 2000 в България“ | **1** | **МОСВ** | **3** |
| **17** | Интегрирана статистика на земеделските стопанства2023- IFS 2023 | **1** | **МЗХ** | **2** |
| **18** | Изпълнение на дейностите по СЗСИ през 2023 | **1** | **МЗХ** | **2** |

**Изготвил: Анна Цветкова – гл.секретар**

**ДЕСИСЛАВА ФИГЕРОА**

**ДИРЕКТОР ОД „ЗЕМЕДЕЛИЕ“ - ПЕРНИК**